
MŰVÉSZETTERÁPIÁS MÓDSZEREK ALKALMAZÁSÁNAK HATÁSVIZSGÁLATA AUTISTA GYERMEKEK VISELKEDÉSÉBEN

     Kutatásom bebizonyítja a komplex művészetterápiás módszerek, eszközök jótékony hatását, alkalmazásának sikerességét, autista gyermekek esetén. A kutatás célja, hogy a művészetterápiás módszerek alkalmazásával az óvodás, 4-5 éves korú, autista gyermek szociális viselkedésének és személyiségének főbb jellemzői, illetve figyelmük az előzetes felmérés értékeihez képest fejlődést mutassanak.
     Egy előzetes, több fokozatú felmérés után végeztem beavatkozást, komplex művészetterápiás módszerek, eszközök alkalmazásával, majd a foglalkozások végezetével utómérést végeztem, mely megmutatja a fejlődést, illetve annak mértékét. A reális mérési adatok érdekében a méréseket egy kontroll csoporttal is elvégeztem, így megkaptam az általános, beavatkozás nélküli fejlődés mértékét.
     A mintáról elmondható, hogy összesen 10 fő, óvodás, 4-5 éves autista gyermek vett részt a kutatásomban. A kísérleti csoport, illetve a kontroll csoport létszáma is csoportonként 5-5 fő. A mérés három eszközből áll. A mérést a beavatkozás, tehát a foglalkozások előtt, illetve azok után végeztem el. A több lépcsős felmérés egyik része a gyermek által kitöltött Szék-lámpa figyelemteszt. A másik része a gyermek személyiségének jellemzői skála fokozaton történő megjelenítése a szülő által és egy pedagógus által is, melyet én állítok össze, majd a két eredmény átlagát veszem figyelembe, 5 fő területbe sorolva az egyes jellemzőket. A harmadik elem a család és helyzete megismerésére szolgáló interjú.
     Összességében elmondható, hogy kutatásom eredményei megmutatják a komplex művészetterápiás foglalkozások pozitív hatását a figyelem, szociális viselkedés és kommunikáció fejlődésére. A kutatás eredményeiből megállapítható, hogy a kísérleti csoport tagjai többségében optimálisabb értékeket kaptak az utómérések alkalmával a kontroll csoport tagjainál. Kutatásom eredménye hasznos lehet a pedagógusok, szülők számára, mert megerősítést kapnak a vizuális csatorna alkalmazásának fontosságáról, mely segíti a verbális kommunikáció nehézségeivel küzdő gyermekek önkifejezését, segíti a téma iránti nyitottságot mind a szülő, mind a pedagógus részéről és ösztönzi őket az nevelés/oktatás/fejlesztés során történő alkalmazására is.



